REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/168-21

11. jun 2021. godine

B e o g r a d

Z A P I S N I K

18. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 09. JUNA 2021. GODINE

Sednica je počela u 9,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Velibor Milojčić, doc. dr Mihailo Jokić, Đorđe Komlenski, Dejan Kesar, Đorđe Dabić, Jelena Žarić Kovačević, Dragan M. Marković, Daniel Đivanović, Toma Fila i Sanja Jefić Branković.

Sednici su prisustvovale i: Vesna Krišanov zamenik člana Biljane Pantić Pilje i Dubravka Kralj zamenik člana Vladana Zagrađanina.

Sednici nisu prisustvovali članovi Odbora: Sanja Lakić, dr Aleksandar Martinović, Nebojša Pavlović i Nenad Baroš, niti njihovi zamenici.

Sednici su prisustvovali i: Zlatko Petrović, viši savetnik u Ministarstvu pravde i Vladimir Vinš, viši savetnik u Ministarstvu pravde.

Pre utvrđivanja dnevnog reda predsedavajući je obavestio prisutne da nije bilo primedbi u pisanoj formi na zapisnike sa 11,12,13,14,15,16. i 17. sednice Odbora, pa je stavio na glasanje, a članovi i zamenici članova Odbora su **jednoglasno** usvojili Zapisnik 11. sednice održane 09. marta 2021. godine; Zapisnik 12. sednice održane 24. marta 2021. godine; Zapisnik 13. sednice održane 30. marta 2021. godine; Zapisnik 14. sednice održane 13. aprila 2021. godine; Zapisnik 15. sednice održane 20. aprila 2021. godine; Zapisnik 16. sednice održane 22. aprila 2021. godine i Zapisnik 17. sednice održane 11. maja 2021. godine.

Predsednik Odbora je predložio da se dnevni red dopuni tačkom 2. „Utvrđivanje Predloga odluke o prestanku funkcije predsednika Prekršajnog suda u Zrenjaninu“.

Članovi i zamenici članova Odbora su **jednoglasno** usvojili predlog za dopunu dnevnog reda.

Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

D n e v n i r e d:

1. Razmatranje Predloga zakona o Nacionalnoj bazi podataka za sprečavanje i borbu protiv terorizma, koji je podnela Vlada (broj 011-835/21 od 13. maja 2021. godine) u načelu;
2. Utvrđivanje Predloga odluke o prestanku funkcije predsednika Prekršajnog suda u Zrenjaninu.

**PRVA TAČKA -** Razmatranje Predloga zakona o Nacionalnoj bazi podataka za sprečavanje i borbu protiv terorizma, koji je podnela Vlada (broj 011-835/21 od 13. maja 2021. godine) u načelu.

**Zlatko Petrović** je istakao da je razlog za donošenja Zakona o Nacionalnoj bazi podataka za sprečavanje i borbu protiv terorizma veoma značajan za proces pridruživanja Srbije Evropskoj uniji.

Naglasio je da je osnovni cilj uspostavljanje Nacionalne baze kojom će biti obezbeđena brža razmena svih podataka koji se odnose na fizička i pravna lica i organizovane grupe koje su povezane sa terorizmom.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predlog da Odbor predloži Narodnoj skupštini da prihvati Predlog zakona o Nacionalnoj bazi podataka za sprečavanje i borbu protiv terorizma, u načelu.

Članovi i zamenici članova Odbora su **većinom glasova** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA -** Utvrđivanje Predloga odluke o prestanku funkcije predsednika Prekršajnog suda u Zrenjaninu

Predsednik Odbora je obavestio članove i zamenike članova da je predsednik Prekršajnog suda u Zrenjaninu Mirjana Istrat uputila dopis 118-978/21 od 04. juna 2021. godine, kojim traži da Narodna skupština donese odluku o prestanku funkcije predsednika suda na lični zahtev, u skladu sa članom 74. stav 1. Zakona o sudijama.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu i stavio na glasanje predlog da Odbor utvrdi Predlog odluke o prestanku funkcije predsednika Prekršajnog suda u Zrenjaninu iz navedenih razloga.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog

Sednica je završena u 9,20 časova.

SEKRETAR PREDSEDNIK

Sanja Pecelj Vladimir Đukanović